अगरतला,
त्रिपुरा की चारीलाम विधानसभा क्षेत्र से भारतीय जनता पार्टी (भाजपा) के उम्मीदवार और उप मुख्यमंत्री जिष्णु देब बर्मन विजय हुए हैं।
इस सीट पर मार्क्सवादी कम्युनिस्ट पार्टी (माकपा) के उम्मीदवार रामेन्द्र नारायण देब वर्मा का निधन हो जाने के कारण 18 फरवरी को चुनाव स्थगित कर दिया गया था। उसके बाद 12 मार्च को इस सीट के लिए वोट पड़े थे। त्रिपुरा विधानसभा चुनाव नतीजों के बाद राज्य में हुई हिंसक घटनाओं को देखते हुए माकपा ने चुनाव से अपने को अलग कर लिया था। 12 मार्च को हुए मतदान में 81 प्रतिशत वोट पड़े थे।
तीन मार्च को विधानसभा की 60 में से 59 सीटों के परिणाम आये थे जिसमें भाजपा ने माकपा के 25 साल के शासन का अंत करते हुए जोरदार जीत हासिल की थी। भाजपा को 35 सीटों पर विजय मिली थी जबकि उसके सहयोगी आईएमपीटी ने आठ सीटें जीती थी। बिपल्व कुमार देब को राज्य का मुख्यमंत्री बनाया गया जबकि जिष्णु देब बर्मन उप मुख्यमंत्री बनाये गये थे।